هو الاسلام بيتعارض مع الدوله الحديثه الحاليه ، او بشكل تاني هل الاسلام مش شامل كل حاجه لدرجة ان الناس مبقتش عايزه حكم اسلامي ، او شايفين ان الاسلام مجرد حاجه بتماشي امور البشر ملوش علاقة بالسياسه او الاقتصاد ؟
شوف يا أخي ، هي دي المشكلة بالظبط!  "الذهنية" ، يعني أنت لما جيت سألت قلت : هل تتعارض "الدولة الحديثة" مع "الإسلام" ، يعني وكأن الدولة الحديثة هي الأصل الذي يجب أن نحاكم عليه الإسلام!  وبعدين لما جيت توضح السؤال بقى قلت :" يعني الإسلام مش شامل كل حاجة" ، يعني برضه المشكلة في الإسلام ، لكن الدولة الحديثة يستحيل يكون فيها مشكلة! دي المشكلة!  الذهنية اللي احنا بنتعامل بيها مع العصر دا هي السبب في إن احنا كأمة متخلفين!  عندنا ميل دائم ومستمر لمحاكمة ديننا والإتيان على أصوله كلما جدّ جديد.  إلحق! ، دا العلم اكتشف كذا! ، إلحق ، دا "العالم كله" بقى بيتعامل كذا!  إلحق ، دا الدول المتقدمة اتقدمت لما بقت علمانية .. إلخ!  أسباب دا كتيرة ، وأنا مش بهاجمك بصفة شخصية ، بس بأوريك المشكلة فين! أول ما المسلمين يبدأوا يفكروا يخلوا السؤال دا عامل كده :  ايه اللي يخلي الدول الحديثة تتقدم واحنا بنتخلف مع أن ديننا أفضل دين؟! هتبدأ تخرج الإجابات الصحيحة ، والأفعال الصحيحة! مع إن يعني الشواهد الحضارية كلها بتقول أن المسلمين كانوا في فترة أكبر بكتير من مجرد "قرنين" ساد فيهم نموذج الدولة الأوروبية الحديثة كنموذج للتقدم = كان المسلمين لمدة 10 قرون! ، ألف سنة ، هم الإمبراطورية رقم 1 في العالم!  ومش بفارق ضئيل عن امبراطوريات أقل تقدمًا مثلًا! ، لأ ، دا كان المسلمين عندهم كل حاجة ، والآخرين ما عندهمش أي حاجة!  بس هما عشان آخر 200 سنة نموذج الدولة العلمانية الغربية حققت انتصارات تقدمية بدأت يدّب فينا "الوهن" وبقينا نحاكم ديننا! أنا معاك أن احنا كـ"مسلمين" عندنا عقم حضاري في إنتاج الحلول في الفترة الحالية ، ودا خلانا في مقام التبعية دائمًا ، بس هييجي يوم وهنطلع بحلول ، ونقدّم نموذج آخر أكثر حضارة وتقدمًا.  السؤال اللي المفروض كل واحد فينا يتوجه بيه لنفسه : "هل أنا هأكون جزء من نموذج الحلّ دا؟ ، وللا هأبقى واحد من أسباب زيادة التخلّف الحالي؟"  آخر مساهمة لينا في مجالات السياسة والاقتصاد كانت من قرون ودا اللي خلانا متخلفين حاليًا فيهم وتابعين للنموذج الغربي، لو دا بيضايقك - وأكيد هو كده - اجتهد أنك تتعب وتدرس وتضيف وتخرج بنموذج إسلامي في العلوم دي!  لكن نقعد نحاكم ديننا اللي احنا أبعد الناس عن تطبيقه حاليًا أنه مش نافع ، يبقى إحنا بنستهبل نفسنا! *ملحوظة : فشل تجربة الإخوان وغيرها من تجارب الحكم المسمّى بالـ"إسلامي" لا علاقة له أيضًا بالإسلام ، فهو لم يكن "حكمًا" أصلًا ، فضلًا عن أن يكون "إسلاميًا" ، ولو دا مفهومك عن "الحكم الإسلامي" اللي الناس مش عايزاه ، فانا كمان مش عايزه.